Abrhan, Pavol, poslanec NR SR (2014-12-12):
Vážený pán predsedajúci, pán minister, panie poslankyne, páni poslanci, už v návrhu predkladateľ zvýraznil tri veci, prečo odvolávame pána ministra Počiatka, a to je zmanipulovaný tender, predražený tender a schránková firma, kde tých 135 mil. eur nakoniec skončí. Musím povedať, že predčasom sme sa tu v tomto pléne tiež zaoberali schránkovou firmou. A bolo to pri cétečku z Piešťan, ak sa pamätáte. A musím povedať, že veľmi si vážim vystúpenie pána ministra Maďariča, ktorý vtedy na schôdzi povedal, citujem: „Čo sa týka cétečka, áno, bola to chyba. Vyšetruje sa to a bola vyvodená politická zodpovednosť na veľmi vysokej, na úrovni vlády, na úrovni podpredsedníčky parlamentu.“ A podobnosť možno čisto náhodná je tá, že tam tiež sa to týkalo schránkovej firmy a tiež sa to týkalo predraženia. Preto sa pýtam, a škoda, že tu pán minister Maďarič nie je, lebo jeho názor by som tiež chcel veľmi vedieť, či by takisto, ak sa vyjadril vtedy, by sa vyjadril aj teraz k týmto podozreniam, ktoré sú vznesené na tejto schôdzi voči pánovi ministrovi Počiatkovi. Ten rozdiel je v tom, že tu hovoríme o 135 mil. eur, ktoré končia v schránkovej firme, a tam to bolo okolo 1,8 mil. eur. Je zrejmé, že potom boli stretnutia verejnosti, ktoré práve toto kritizovali. A v tomto zmysle musím pochváliť aj predsedu vlády, lebo reagoval. Reagoval na túto kritiku verejnosti, aby verejné financie nekončili v schránkových firmách. A v relácii O 5 minút 12 doslovne povedal, citujem: „Domnievam sa, že verejný záujem Slovenska treba začať riešiť. Treba začať riešiť problém schránkových firiem, ktorý tu je od roku ´90. Je väčší, ako je nejaký, by som povedal, čisto turistický právny pohľad na tieto právne predpisy zo strany Európskej komisie. Ak treba, sme pripravení aj v tomto štádiu ešte s Komisiou hovoriť o obsahu návrhu zákona, ktorý by toto na Slovensku zakázal.“ Pán predseda vlády je schopný a ochotný ísť konzultovať s Európskou komisiou, aby verejné financie nekončili v schránkových firmách. Nielen to, ale vláda aj predložila návrh, ktorý na toto reagoval. A dovolím si vám zacitovať z dôvodovej správy toho návrhu, ktorý, pán minister, asi ste aj vy schválili, o verejnom obstarávaní. Citujem: „Cieľom predkladaného vládneho návrhu zákona je znemožniť schránkovým firmám uchádzať sa o získavanie zákaziek z verejných zdrojov ustanovením prísnejších podmienok účasti na verejnom obstarávaní, a to uložením ďalších podmienok účasti na verejnom obstarávaní, týkajúcich sa majetkového postavenia právnických osôb zúčastňujúcich sa verejného obstarávania. Hlavným dôvodom predloženia návrhu zákona je teda zabezpečiť, aby sa verejného obstarávania mohli zúčastňovať iba právnické osoby so známou vlastníckou štruktúrou.“ Toto schválila vláda. Pán minister, viete mi povedať, ktoré konkrétne osoby budú koncoví prijímatelia týchto 135 mil. eur? Povedzte! Prečo mlčíte? Stačí, ak tieto konkrétne (reakcia ministra), ak dostanete slovo, tak to poviete. Tak keď dostanete slovo. Teším sa na tie konkrétne osoby, ktoré zadefinujete, kde skončia, kde skončí týchto 135 mil. eur, u ktorých konkrétnych osôb. Som zvedavý, či na túto otázku dokážete zodpovedať. Navyše tento návrh bol predložený v skrátenom, v skrátenom legislatívnom konaní, za ktorý ste tiež hlasovali. A viete, čo je v odôvodnení napísané? „Ak by sa vládny návrh zákona prijal v neskoršom čase, hrozili by štátu značné hospodárske škody vyplývajúce z úniku veľkého objemu finančných zdrojov cez spoločnosti s nejasnou vlastníckou štruktúrou.“ A vy v tomto čase obhajujete takúto zmluvu, ktorá má ísť do nejasných vlastníckych štruktúr! Nehanbíte sa?! (Potlesk.) Pán minister, už ste dostali, už ste dostali žltú kartu, toto je hrubý faul, áno, od premiéra Fica, toto je hrubý faul a za to nasleduje červená karta. Vy ste problémom SMER-u, ale to by mi nevadilo. Ale vy spôsobujete problém aj celej politickej reprezentácii, aj poslancom Národnej rady, lebo poslanci SMER-u za tento návrh vlády hlasovali. A ako môžu na jednej strane byť proti schránkovým firmám a na druhej strane podržať ministra, ktorý finančné prostriedky posiela schránkovým firmám?! Necítite tam schizofréniu? (Potlesk.) Zbavte ich tohto bremena a odstúpte z tohto postu. Toto je jediné riešenie, ktoré vám odporúčam aj za poslanecký klub Kresťanskodemokratického hnutia. Ďakujem pekne. (Potlesk.)